Ľ. Vážny, minister dopravy, pôšt a telekomunikácií SR: (2010-01-20):
Keby som bol neseriózny, pán poslanec Pado, tak poviem, že v tej predkladacej správe som si zle všimol číslo 1 400 kilometrov a povedal som 400 kilometrov. Jednoducho dúfam, že vnímate rozdiel medzi predkladacou správou a zákonom. V predkladacej správe sa povie všeličo a je to určite, aj možno som to nepostrehol, ale nie je to tak, keby som bol neseriózny, tak sa vyhovorím na to, ale nie je to tak. Až keď sme začali tvoriť systém, vtedy sme jednoducho prichádzali na to, že bude nevyhnutné spoplatniť väčšie siete, tie, ktoré priamo konkurujú TEN-T koridorom, pretože slovenské cesty I. triedy by boli v krátkom čase úplne zdemolované. Takže chcem len poukázať na rozdiel medzi predkladacou správou a úvodným slovom pri zákone a rozdiel medzi ustanoveniami v zákone. O tých ďalších veciach budem hovoriť potom. Emotívne tu odznelo, že čo má robiť ten chudák vodič a ako sa má rozhodnúť, že mal poruchu na palubnej jednotke, odstavil kamión a cúval 50 metrov. V prvom rade moja odpoveď na to je, že ten chudák vodič sa musí naučiť to, čo potrebuje pre prevádzkovanie vozidla na cestných komunikáciách, to znamená poznať zákon o prevádzke na pozemných komunikáciách, aspoň v tých základných rysoch poznať aj príslušnú vyhlášku, ktorá ho oprávňuje získať vodičské oprávnenie. Čiže prvýkrát urobil chybu tú, že cúval s kamiónom, nedajbože, s návesom, ja ani neviem si predstaviť, ako cúva na diaľnici 50 metrov. Za to by som mu osobne odobral vodičský preukaz, lebo toto je absolútny nezmysel a porušil zákon a vyhlášku a v podstate nemá právo takýto vodič prevádzkovať vozidlo na diaľnici. Druhú chybu urobil ten, že nepoznal mýtny poriadok, pretože keby poznal mýtny poriadok, tak v prvom rade telefonuje na kontaktné miesto, že má poruchovú jednotku a reklamuje ju. V druhom rade v mýtnom poriadku je, že má na najbližšiu čerpaciu stanicu, ktorá je kontaktným miestom, alebo na osobitné kontaktné miesto prísť a reklamovať palubnú jednotku ako vadnú. Ak má vadnú palubnú jednotku, tak mu vydá kontaktné miesto novú palubnú jednotku, resp. ak takú nemá, tak mu vydá tiket, ktorý ho oprávňuje bezplatne infraštruktúru používať, pretože chybu spôsobil prevádzkovateľ tým, že mu dal poruchovú palubnú jednotku. Čiže dva tieto základné predpisy porušil tento vodič, ja neviem, či sa taký prípad stal, ale ak sa stal, tak vám odkazujem, povedzte tomu vodičovi chudákovi, čo má robiť. Musí poznať veci, ktoré súvisia s prevádzkou vozidla na pozemných komunikáciách a na diaľniciach. Čo sa týka pána Kahanca, postrehol som to, pána poslanca Kahanca, postrehol som to, že my sme mali urgovať mestá a obce, že ideme zavádzať mýtny systém. Áno, my sme komunikovali aj so ZMOS-om, ale zas ak ste to nepostrehli a platí určitý legislatívny proces a trvám na tom a pozrite si to, ja vám to potom v tom ďalšom, lebo opakujem, to budeme komunikovať ako repete, presne poviem, kedy bol schválený zákon, kedy boli úseky, a trvám na tom, že tri roky všetci vedeli pri schvaľovaní zákona, že to máme rozdelené na úseky aj na počty úsekov a takisto – a zdokumentujem to v ďalšom konaní presne, mám to tu, len to nechcem zdržovať. A jednoducho nepamätám sa, že by KDH, ktoré bolo v minulej vláde členom tejto vlády, urgovalo mestá a obce o tom, že ide päťkrát zvyšovať spotrebné dane. Ja sa na toto nepamätám. Ak je to tak, tak sa vám ospravedlním. Alebo aký režim legislatívy a tvorby zákonov mi tu chcete podsúvať? Však to sú absolútne nezmysly, čo tu hovoríte! Každý občan tejto republiky, nie ešte ZMOS a ČESMAD a združenia, ktorým priamo zasielame zákony na pripomienkovanie, ale každý občan tejto republiky má právo pripomienkovať zákon tzv. verejnými pripomienkami. A stále zdôrazňujem, že tri roky sa nič neudialo, ale 30. 12. mi prišli povedať, zrušiť, zrušiť, lebo je zle. A toto sú tie nezmysly a toto sú podľa mňa aj veci, ktoré si opozícia nezmapovala, pretože to rozvráti celý legislatívny poriadok. Ak pristúpim na to, čo hovoril pán poslanec Kahanec, že my sme mali urgovať mestá a obce, že ideme zavádzať mýto, ja, toto je nonsens, čo tu odznelo. Takže toľko zatiaľ k tomu, myslím, že – ako som už povedal – repete bude v ďalších konaniach. Ďakujem za pozornosť.